‘જો ભાઇ, આવી વાતો ફોન પર ન થાય. તું રૂબરૂ આવ, આપણે સાથે બેસીને વાત કરીશું’. આજકાલ આવા સંવાદો બહુ સાંભળવા મળે છે. ગમે એવી નજીકની વ્યક્તિ હોય તો પણ માણસને ક્યારેક તો એવો વિચાર આવી જાય છે કે એ વ્યક્તિ મારો ફોન રેકોર્ડ કરતી હશે તો? આપણે પોતાની વ્યક્તિ સમજીને બધી સાવ સાચ્ચી વાત કરીએ અને પછી એ વાત ફરતી થઇ જાય! આવું કોઇની પણ સાથે થઇ શકે છે. તમારી સાથે આવું ક્યારેય થયું છે? હવે તો કોઇ રૂબરૂ મળવા આવે તો પણ એની સાથે વાત કરતા પહેલાં વિચારવું પડે છે. જે વ્યક્તિ મળવા આવે છે એણે પહેલેથી જ તેના મોબાઇલમાં રેકોર્ડિંગ ચાલુ રાખ્યું હશે તો? અમુક વીઆઇપી લોકોને તો કોઇ મળવા આવે ત્યારે તેના સિક્યોરિટીવાળાઓ મોબાઇલ બહાર જ રખાવી દે છે.